Obelių gimnazija

Rokiškio rajono Obelių gimnazija – dieninė, savarankiško mokymosi bendrojo lavinimo mokykla Rokiškio raj., Obeliuose, Mokyklos g. 6, vykdanti pradinio, pagrindinio, vidurinio ir papildomo ugdymo programas. Įstaigos kodas 290250660. Filialas – Obelių vidurinės mokyklos neformaliojo ugdymo skyrius, J. Jablonskio g. 4, Obeliai.

Istorija 
Pirmoji mokykla Obeliuose istorinių šaltinių duomenimis pradėjo veikti 1777 m. Joje mokėsi 15 vaikų. Numalšinus 1830-1831 m. sukilimą, Lietuvoje pradėtos steigti valdinės rusiškos mokyklos. Bet Obeliuose išliko ir lietuviška mokykla, kuri uždaryta tik 1864 m., uždraudus lietuvišką spaudą. Obeliuose 1867 m. įsteigta rusiška mokykla. Nepaisant draudimų, vykdavo lietuviški vakarai. Yra žinių apie tokius vakarus ir Obeliuose. Didelę įtaką turėjo knygnešiai. Nuo 1905 m. Obeliuose vėl veikė lietuviška mokykla.

1920–1928 m. mokykla glaudėsi mūriniame pastate Vytauto gatvėje, kur dabar autobusų stotelė. Joje buvo keturi skyriai, už mokslą mokėti nereikėjo. Mokytojas, turįs mokytojo cenzą, gaudavo per mėnesį 280 litų, o neturintis mokytojo cenzo – 240 litų. Mokyklos vedėjas, turintis cenzą, prie šios algos gaudavo priedą, už vieną komplektą po 16 litų 80 centų. Mokytojo atlyginimas priklausė ir nuo ištarnautų metų. Mokytojai būdavo aprūpinami butu prie mokyklos arba jiems išmokėdavo butpinigius po 20 litų per mėnesį. Mokinių buvo daugiau kaip šimtas. Mokyklų materialinė padėtis buvo bloga, nes savivaldybė jas šelpė nenoriai. Egzaminai vykdavo 4 ir 6 klasėse.

Tuo metu buvo pradėta rūpintis tipinės pradinės mokyklos statyba Jablonskio gatvėje. Lėšų skyrė valsčius, tačiau pinigų neužteko. Obeliečiams padėjo liaudies artistas Kipras Petrauskas, kuris vaikystėje buvo lankęsis Obeliuose, kur vargoninkavo jo brolis Mikas Petrauskas. Dainininkas surengė Obeliuose koncertą, padainavo liaudies dainų. Už įėjimą reikėjo mokėti du litus. Surinktas lėšas, 500 litų, dainininkas skyrė būsimiems mokyklos statybos darbams. 1935 m. birželio 9 dieną iškilmingai pašventintas kertinis pamato akmuo. Dalyvavo daug žmonių, švietimo atstovų, dalyvavo ir Kipras Petrauskas, kuris kalbėjęs ir padėjęs po šiaurės vakarų kampu butelį su dokumentais, parašais. Žmonės ir šiandien atmena paprastus žymaus dainininko žodžius: „Brangūs obeliečiai, daug dainavau, mažai kalbėjau, nieko gero jums nepasakiau. Atsimenat, kai aš čia mokyklą lankiau, su meškere ešeriokus gaudžiau, akmenimis varles mušiau.“ Vėliau dainininkas padovanojo mokyklai pianiną, kuriuo ilgai buvo grojama Obelių vidurinėje mokykloje. Pagerbdami žymųjį artistą ir norėdami atsidėkoti už suteiktą paramą obeliečiai pasiekė, kad mokykla būtų pavadinta K. Petrausko vardu. Naujasis pastatas duris atvėrė 1936 m.

Po karo mokyklai vadovauti paskirtas Algirdas Kligys, kuris 1946 m. ir tapo pirmuoju gimnazijos direktoriumi. Nuo šių metų ir prasidėjo vidurinės mokyklos istorija. Apie gimnazijos steigimą Obeliuose žinių pateikiama rajono spaudoje, archyvų dokumentuose. Mokykloje yra albumas, kuriame yra ir pirmoji 19 abiturientų gimnazijos laida. Mokinių skaičius mokykloje ėmė sparčiai augti. 1950 m. mokyklą baigė jau 28 abiturientai.

1973 m. duris atvėrė dabartinis mokyklos pastatas. Prieš pradedant statybą mokiniai mokėsi net aštuoniuose pastatuose. 1995 m. įkurtas Obelių darželis-mokykla, vidurinėje mokykloje nebesimokė pradinukai. Nuo 2007 m. vidurinė mokykla tapo gimnazija.

Direktoriai 
 Jonas Bulovas.
Neringa Ragelienė

Žymiausi mokiniai 
 Ramunė Bandzienė, Klepšytė, žurnalistė;
 Petras Kurlavičius, Lietuvos miškininkas, ekologas, ornitologas, habilituotas biomedicinos mokslų daktaras.
 Rimantas Laužackas, Lietuvos edukologas, habilituotas socialinių mokslų daktaras.
 Rolandas Matulis, Lietuvos krepšininkas rungtyniaujantis Vilniaus „Sakalų“ komandoje.
 Sigitas Parulskis, poetas, eseistas, dramaturgas, kritikas.
 Rimvydas Pupelis, tapytojas.
 Vanda Juknaitė, Lietuvos prozininkė, dramaturgė, eseistė.
 Vytautas Turla, inžinierius, VGTU profesorius.
 Zenonas Kulys, Lietuvos karinis veikėjas, brigados generolas, technikos mokslų daktaras.

Nuorodos 
 Gimnazijos svetainė

Lietuvos gimnazijos
Rokiškio rajono savivaldybės mokyklos
Obeliai